b'\n_START_ARTICLE_\n\xc4\x8cuang Ce\n_START_SECTION_\n\xc5\xbdivljenje\n_START_PARAGRAPH_\nPo izro\xc4\x8dilu naj bi se rodil okoli leta 370 pr. n. \xc5\xa1t. in umrl okoli leta 301 pr. n. \xc5\xa1t. O \xc4\x8cuang Ceju je znanega zelo malo, celo podatek, da je \xc5\xbeivel v 4.st. pred n. \xc5\xa1t., ni docela zanesljiv. Rodil se je v mestu Meng v dr\xc5\xbeavi Song, ki je danes znana kot provinca Henan. V tem \xc4\x8dasu je na Kitajskem soobstajalo sedem dr\xc5\xbeav, ki so se vojskovala druga z drugo. Pre\xc5\xbeivljal se je s pou\xc4\x8devanjem. Znan je bil po svojih idejah in spisih._NEWLINE_Legenda pravi, da je kralj Vej iz dr\xc5\xbeave \xc4\x8c\'ua sli\xc5\xa1al zanj in ukazal, da ga pripeljejo na njegov dvor. Hotel ga je postaviti za glavnega ministra, a se je \xc4\x8cuang Ce le nasmehnil in dejal: _NEWLINE_\xcb\x9dPojdite stran, ne silite me....Raje imam, da u\xc5\xbeivam v svoji svobodni volji.\xcb\x9d\n_START_SECTION_\nDelo\n_START_PARAGRAPH_\nGlavni vir o \xc4\x8cuang Ceju predstavlja istoimenska knjiga \xc4\x8cuang Ce, ki je imenovana po njem, napisana pa je bila po njegovi smrti. Obse\xc5\xbeno delo, znano pod nazivom \xc4\x8cuang Ce, ni v celoti izklju\xc4\x8dno delo filozofa tega imena. \xc5\xa0e najbolj zanesljivo lahko to trdimo o prvih sedmih poglavjih, zbranih pod podnaslovom "notranja poglavja", \xc4\x8deprav avtorji niti glede teh ne izklju\xc4\x8dujejo mo\xc5\xbenosti, da so tudi prva poglavja zapisali njegovi u\xc4\x8denci. Res pa ta poglavja vsebujejo pi\xc5\xa1\xc4\x8deve najbolj iskrive in originalne misli. Vsako od teh sedmih poglavji ima naslov, ki povzema obravnavano temo in tudi te naslove pripisujejo glavnemu avtorju.\n_START_SECTION_\nVpliv\n_START_PARAGRAPH_\n\xc4\x8cuang Ce je vplival na kitajsko kulturo, saj je vselej veljal za enega najve\xc4\x8djih pisateljev in mislecev klasi\xc4\x8dnega obdobja. Njegov pretanjeni, sofisticirani in misti\xc4\x8dni taoizem je zato pre\xc5\xbeel vso kitajsko kulturo in njen zna\xc4\x8daj; za nekatere poznavalce je najve\xc4\x8dji kitajski filozof. _NEWLINE_Ko je budizem vstopil na Kitajsko, je nanj vplival stik z daoisti\xc4\x8dno vero in filozofijo. Tedanji prevajalci so budisti\xc4\x8dne svete spise prevajali z daoisti\xc4\x8dnim besednjakom, ker so budizem dojemali kot nekak\xc5\xa1no tujo obliko daoizma. V obdobju dinastije Tang, je daoizem vklju\xc4\x8deval zna\xc4\x8dilne budisti\xc4\x8dne elemente, kot so samostani, vegetarijanstvo, prepoved u\xc5\xbeivanja opojnih substanc, doktrino praznine ter zbiranje svetih besedil v\xc2\xa0\xc2\xbbtrojno urejenost\xc2\xab. Kasnej\xc5\xa1i daoisti so ponovno posku\xc5\xa1ali o\xc4\x8distiti daoizem budisti\xc4\x8dnih vplivov.'